Mestské zastupiteľstvo v Žiline v zmysle § 6 odst. 1 Zákon SNR č. 369/1990 Zb. o obecnom zriadení a v súlade so zákonom NR SR č. 317/1992, ktorým sa mení a dopĺňa zákon SNR č. 317/1992 Zb. o dani z nehnuteľností v znení neskorších predpisov vydáva všeobecné záväzné  nariadenie o dani z nehnuteľností 

č. 9/2003

§ 1

Úvodné ustanovenia

Týmto všeobecným záväzným nariadením mesta Žiliny (mesto Žilina treba rozumieť aj pričlenené obce), sa upravuje daň z nehnuteľností, ktorá zahŕňa:                                                       
a)	daň z pozemkov
b)	daň zo stavieb
c)	daň z bytov a nebytových priestorov v bytovom dome, spoločných častí byt. domu a spoločných zariadení byt. domu a ich častí. Všeobecné záväzné nariadenie upravuje základ a sadzbu dane, oslobodenie od dane, poskytovanie daňových úľav a povinností daňovníkov voči správcovi dane z nehnuteľností, ktorým je mesto Žilina.

§ 2

Daň z pozemkov
Daňovníci

1.	Daňovníkom dane z pozemkov je vlastník pozemku, alebo správca pozemku vo vlastníctve štátu        správca pozemku vo vlastníctve mesta alebo správca  pozemku vo vlastníctve vyššieho územného celku. 
2.	Pre daňovú povinnosť je rozhodujúce ,kto je ako vlastník pozemku zapísaný v katastri nehnuteľností (ďalej len kataster). Ak vlastník pozemku prenechal pozemky do nájmu fyzickým a právnickým osobám je daňovníkom nájomca, ak nájomný vzťah trvá alebo má trvať najmenej päť rokov a je evidovaný v katastri ako nájomca.
3.	Ak je pozemok v spoluvlastníctve viacerých, daňovníkov daňovníkom dane z pozemkov je každý spoluvlastník podľa výšky svojo spoluvlastníckeho podielu. Ak sa spoluvlastníci dohodnú, daňovníkom dane z pozemkov je jeden z nich a ostatní spoluvlastníci za daň ručia do výšky svojho spoluvlastníckeho podielu.

§ 3

Predmet dane

1.	Predmetom dane z pozemkov sú všetky pozemky na území mesta Žiliny uvedené v katastri v tomto členení:
a)	orná pôda, chmeľnice, vinice, ovocné sady
b)	trvalé trávnaté porasty
c)	záhrady
d)	lesné pozemky, na ktorých sú hospodárske lesy
e)	rybníky s chovom rýb a ostatné hospodársky využívané vodné  plochy
f)	zastavané plochy a nádvoria
g)	stavebné pozemky
h)	ostatné plochy s výnimkou stavebných pozemkov

2.	Za stavebný pozemok na účely tohto nariadenia sa považuje pozemok uvedený v právoplatnom rozhodnutí o umiestnení stavby alebo v právoplatnom stavebnom povolení vydanom v spojenom územnom a stavebnom konaní až do právoplatnosti kolaudačného rozhodnutia na stavbu.

3.	Predmetom dane z pozemkov nie sú:
a)	časti zastavaných plôch a nádvorí, ktoré sú zastavané stavbami  podliehajúcimi dani zo stavieb a dani z bytov,
b)	pozemky alebo ich časti zastavané stavbami, ktoré nie sú predmetom dane zo stavieb podľa § 8 ods. 3,
c)	pozemky slúžiace na zabezpečenie úloh obrany štátu, ktoré sú v správe alebo nájme rozpočtovej, alebo príspevkovej organizácie v pôsobnosti Ministerstva obrany SR, Ministerstva vnútra SR, Ministerstva dopravy, pôšt a telekomunikácii SR a Správy štátnych hmotných rezerv SR s výnimkou pozemkov alebo ich častí na ktorých sa uskutočňuje podnikateľská alebo iná zárobková činnosť alebo sa využívajú na prenájom.

§ 4

Oslobodenie od dane

1.	Od dane z pozemkov sú oslobodené:
a)	pozemky vo vlastníctve štátu, pozemky vo vlastníctve mesta, pozemky vo vlastníctve vyšších územných celkov pozemky vo vlastníctve nadácií a pozemky vo vlastníctve neziskových organizácií poskytujúcich všeobecné prospešné služby,
b)	pozemky vo vlastníctve mesta alebo pozemky vo vlastníctve vyššieho územného celku, ktoré mesto alebo vyšší územný celok zverili do správy  rozpočtovej organizácie alebo príspevkovej organizácii,
c)	pozemky vo vlastníctve štátu, iného štátu, alebo mesta užívané  diplomatickými zástupcami,
d)	pozemky tvoriace jeden funkčný celok so stavbou alebo jej časťou slúžiacou na vykonávanie náboženských obradov cirkví a náboženských spoločností, ďalej so stavbou alebo jej časťou slúžiacou ako úradovne osôb, ktoré sú poverené duchovnou správou cirkví a náboženských spoločností a ak ide o cirkvi a náboženské spoločnosti registrované štátom,
e)	pozemky tvoriace jeden funkčný celok so stavbou slúžiacou školám, vedeckým a výskumným   inštitúciám, múzeám, knižniciam, internátom, zdravotníckym zariadeniam, verejným dobročinným ústavom, civilnej ochrane obyvateľstva, odborárskym zariadeniam a občianskym združeniam zamestnávateľov a pozemky  tvoriace jeden funkčný celok so stavbou užívanou na účely poskytovania sociálnej starostlivosti a pre pracovnú rehabilitáciu a na rekvalifikáciu  občanov so zmenenou pracovnou schopnosťou/podľa zák.č.83/91 Zb. v znení neskorších zmien, so stavbou vo vlastníctve občianskych združení starých a zdravotne postihnutých občanov, pozemky užívané právnickými a fyzickými osobami na poskytovanie sociálnych služieb podľa zákona č.135/92 Zb./ v znení neskorších zmien/a pozemky užívané občianskymi združeniami a inými organizáciami v oblasti kultúry ochrany prírody a životného prostredia a organizáciami v oblasti mládeže,
f)	pozemky tvoriace jeden funkčný celok so stavbou vo vlastníctve  Slovenského Červeného     kríža,
g)	pozemky na ktorých sú zriadené cintoríny, kolumbária, urnové háje a rozptylové lúky.
h)	pozemky verejne prístupných parkov, priestorov a športovísk, 
i)	pozemky v národných parkoch, chránených areáloch, prírodných rezerváciách, prírodných                                                                  pamiatok a vo vyhlásených ochranných pásmach s tretím a štvrtým stupňom ochrany, 
j)	močiare, plochy slatín a slancov, rašeliniská, remízky, háje, vetrolamy a pásma hygienickej    ochrany vodných zdrojov I. stupňa, pásma ochrany prírodných liečivých zdrojov I. stupňa a zdrojov prírodných minerálnych vôd stolových I. stupňa, 
k)	pozemky funkčne spojené so stavbami slúžiacimi verejnej doprave, 
l)	 pozemky škôl a školských zariadení využívané na účely výchovy a vzdelávania, 
m)	časti pozemkov, na ktorých sú zriadené meračské značky, signály a iné zariadenia bodov, geodetických základov, stožiare rozvodu elektrickej energie, stĺpy telekomunikačného vedenia a televízne prevádzače, nadzemné časti zariadení na rozvod vykurovacích plynov a pásy pozemkov v lesoch vyčlenené na rozvod elektrickej energie a vykurovacích plynov, 
n)	lesné pozemky od nasledujúceho roku po vzniku holiny do roku plánovaného začatia výchovnej ťažby (prvej prebierky).  
2.	Pozemky uvedené v odseku 1 písm. a) až f),h) až k) sú oslobodené od dane z pozemkov len za podmienky, že sa nevyužívajú na podnikateľské alebo iné zárobkové činnosti alebo na prenájom (aj cez SPF).Ak sa na pozemkoch funkčne spojených so stavbami slúžiacimi verejnej doprave vykonáva činnosť súvisiaca so zabezpečovaním verejnej dopravy, alebo na takúto činnosť sa prenajímajú, podmienka oslobodenia u týchto pozemkov je splnená. V prípade, že sa podmienky na oslobodenie od dane z pozemkov vzťahujú na časť pozemku, od dane je oslobodená len táto časť. Ak sa pozemok alebo jeho časť využíva na podnikateľskú alebo inú zárobkovú činnosť alebo na prenájom len na časť roka, podmienka na oslobodenie nie je splnená v celom zdaňovacom období.
3.	Vyberanie vstupného v národných parkoch, vyberanie poplatkov a úhrad na užívanie diaľníc, ciest a komunikácii ako aj prijímanie úplnej alebo čiastočnej úhrady vynaložených nákladov za poskytnuté sociálne služby od príjemcu pri poskytovaní sociálnych služieb právnickými osobami alebo fyzickými osobami podľa osobitného predpisu sa na účely tohto zákona nepovažuje za zárobkovú činnosť. 
4.	Pozemkom, ktorý tvorí jeden funkčný celok so stavbou je pozemok alebo jeho časť, ktorá je nevyhnutne potrebná na prevádzku a plnenie funkcií stavby.

§ 5-6

Základ dane - sadzba dane

Predmet dane:	Základ dane:	Základ dane:	
a)	orná pôda, chmeľnice, vinice, ovocné sady
	je hodnota pôdy bez porastov určená vynásobením výmery pozemkov v m2 a hodnota pôdy za 1 m2 odvodenej od bonitovaných  pôdoekolog jednotiek – prílohy VZN	0,75% zo zákl. dane	
b)	trvalé trávnaté porasty (lúky a pasienky)	je hodnota pôdy bez porastov určená vynásobením výmery pozemkov v m2 a hodnota pôdy za 1 m2 odvodenej od bonitovaných  pôdoekolog jednotiek – prílohy VZN	0,25% zo zákl. dane	
c)	záhrady
	celková výmera pozemkov m2 - 0,10 Sk správca dane zvýšil o 100%	0,20 Sk/m2 x 4,0 koef.	
d)	lesné pozemky, na ktorých sú hospod. lesy	Vyhl. č. 86/2002 – o stanovení ceny pôdy	0,25% zo zákl. dane	
e)	rybníky s chovom rýb a ost. hosp. využívané vodné plochy	Vyhl. č. 86/2002 – o stanovení ceny pôdy    

	0,25% zo zákl. dane	
f)	zastavané plochy a nádvoria	celková výmera pozemkov v m2 - 0,10 Sk správca dane zvýšil o 100%	0,20 Sk/m2 x 4,0 koef.	
g)	stavebné pozemky	celková výmera pozemkov v m2 1,– Sk                                                   správca dane zvýšil o 100%	2,– Sk/m2 x 4,0 koef.	
h)	ostatné plochy (dvor a pod.)	celková výmera pozemkov m2 0,10 Sk                                                 správca dane zvýšil o 100%	0,20 Sk/m2 x 4,0 koef.	
Intravilán	celková výmera pozemkov m2 0,10 Sk                                                 správca dane zvýšil o 100%	0,20 Sk/m2 x 4,0 koef.	
Extravilán	celková výmera pozemkov v m2 0,10 Sk správca dane zvýšil  o 100 %	0,20 Sk/m2 bez  koef.	
 
1.	Ročná sadzba dane pozemkov § 3 ods.1 písm. c), f), g), a h) sa  násobí pre právnické a fyzické osoby koeficientom 4,0.

Napr.výpočet:
•	orná pôda 720 m2 (podľa výpisu z katastra) x 3,24 Sk/m2 v meste Žilina = 2300,– Sk z toho daň 0,75% = 18,– Sk
•	záhrada 340 m2 x 0,20 Sk = 68,– Sk x 4,0 koef.= 272,– Sk
•	stavebný pozemok 800 m2 x 2,– Sk =1600,– Sk x 4,0 koef.=  6400,– Sk.

2.	Mesto Žilina pre výpočet základu dane z pozemkov stanovuje  hodnotu pôdy za 1 m2 podľa vyhl. MF SR č. 58/93 Z. z. z plôch bonitovaných pôdno-ekologických jednotiek nachádzajúcich sa v katastri mesta a pričlenených obcí nasledovne:
•	z ornej pôdy a ovocných sadov	viď. príloha VZN
•	z trvalých tráv. porastov		viď. príloha VZN

Daň zo stavieb

§ 7

Daňovníci

1.	Daňovníkom dane zo stavieb je vlastník stavby alebo správca stavby vo vlastníctve štátu, alebo správca stavby vo vlastníctve mesta alebo správca stavby vo vlastníctve vyššieho územného celku  nachádzajúceho sa na území mesta Žiliny.
2.	Pri stavbách spravovaných Slov. pozemkovým fondom, ktoré sú v nájme, je daňovníkom nájomca.
3.	Ak je stavba v spoluvlastníctve viacerých daňovníkov , daňovníkom dane zo stavieb je každý spoluvlastník podľa  výšky svojho spoluvlastníckeho podielu. Ak sa spoluvlastníci dohodnú daňovníkom dane zo stavieb je jeden z nich ostatní spoluvlastníci za daň ručia do výšky svojho spoluvlastníckeho podielu. 
§ 8

Predmet dane

1.	Predmetom dane zo stavieb sú stavby, ktoré majú jedno alebo viac nadzemných podlaží alebo ich   časti na území mesta Žiliny spojené so zemou pevným základom,  na ktoré bolo vydané kolaudačné rozhodnutie , a ak sa takéto rozhodnutie nevydalo, tie stavby alebo ich časti , ktoré sa skutočne užívajú.  Na daňovú povinnosť nemá vplyv skutočnosť, že sa stavba prestala užívať.
2.	Predmetom dane zo stavieb nie sú stavby s bytmi, ktoré sú predmetom dane z bytov.
3.	Predmetom dane zo stavieb nie sú stavby :
a)	 priehrad, vodovodov, kanalizácií a rozvodov tepelnej energie, zariadení na ochranu pred        povodňami,
b)	verejných dopravných ciest s výnimkou stavieb alebo ich častí, v ktorých sa vykonáva podnikateľská alebo iná zárobková činnosť alebo sa využívajú na prenájom, ak tieto činnosti alebo prenájom nesúvisia so zabezpečovaním verejnej dopravy,
c)	slúžiace na zabezpečenie úloh obrany štátu, ktoré sú v správe alebo v nájme rozpočtovej alebo príspevkovej organizácie v pôsobnosti Ministerstva obrany SR, Ministerstva vnútra SR, Ministerstva dopravy, pôšt a telekomunikácii SR a Správy štátnych hmotných rezerv SR, s výnimkou stavieb alebo ich častí, v ktorých sa vykonáva podnikateľská činnosť alebo iná zárobková činnosť alebo sa využívajú na prenájom. 
4.	Verejnou dopravou na účely tohto zákona sa rozumie doprava vykonávaná pre  cudzie potreby na uspokojovanie všeobecných prepravných potrieb a prístupná pre každého podľa vyhlásení      prepravných podmienok.
5.	Stavbami slúžiacimi na zabezpečovanie výkonu verejnej dopravy sú na účely tohto zákona stavby pozemných komunikácií (diaľnice, cesta, miestne komunikácie),stavby leteckých zariadení, stavby zabezpečujúce prevádzku dráhových vozidiel, stavby vodných ciest a prístavov a iné stavby a ich častí bezprostredne slúžiace na poskytovanie verejnej dopravy.

§ 9

Oslobodenie od dane

1.	Od dane zo stavieb sú oslobodené:
a)	stavby vo vlastníctve štátu, stavby vo vlastníctve mesta, alebo stavby vo vlastníctve vyšších územných celkov, nadácii a stavby  vo vlastníctve neziskových organizácií poskytujúcich všeobecne prospešné služby,
b)	stavby vo vlastníctve mesta alebo stavby vo vlastníctve vyššieho územného celku ,ktoré mesto alebo vyšší územný celok zverili do správy  rozpočtovej alebo príspevkovej organizácie,
c)	stavby vo vlastníctve štátu iného štátu alebo mesta užívané diplomatickými zástupcami poverenými v SR, konzulmi z povolania a inými osobami, ktoré používajú diplomatické výsady a imunitu,
d)	stavby slúžiace školám, školským zariadeniam, zdravotníckym zariadeniam, zariadeniam sociálnej starostlivosti a zariadeniam pre pracovnú rehabilitáciu a rekvalifikáciu občanov so zmenenou pracovnou schopnosťou a stavby užívané na účely poskytovania sociálnej starostlivosti a sociálnych služieb,
e)	stavby vedeckých a výskumných inštitúcii, internátov, verejných dobročinných ústavov, múzeí, knižníc, stavby vo vlastníctve Slov. Červeného kríža, odborárskych zariadení, občianskych združení a zamestnávateľov, stavby vo vlastníctve obč. združení starých a zdravotne postihnutých občanov, stavby užívané právnickými osobami a fyzickými osobami na poskytovanie sociálnych služieb a stavby zariadení občianskych združení, vykonávajúcich verejnoprospešnú činnosť v oblasti telesnej kultúry a práce s mládežou a v oblasti ochrany prírody a životného prostredia,
f)	stavby a ich časti slúžiace výhradne na vykonávanie náboženských obradov cirkví a náboženských spoločností, stavby a ich časti slúžiace na úradovne osôb, ktoré sú poverené duchovnou správou cirkví a náboženských spoločností a ak ide o cirkvi a náboženské spoločnosti registrované štátom,
g)	na 15 rokov od roku nasledujúceho po vydaní kolaudačného rozhodnutia novostavby rodinných domov, prístavby a nadstavby rodinných domov, ktorými sa získa samostatná bytová jednotka vo vlastníctve fyzických osôb, ak slúžia výlučne na trvalé bývanie vlastníka  a novostavby a nadstavby bytových domov, v ktorých sú byty na trvalé bývanie vlastníka. Oslobodenie sa vzťahuje len na prvého vlastníka (nadobúdateľa),
h)	na 15 rokov domový majetok vrátený vlastníkom podľa osobitných predpisov,
i)	na 10 rokov nájomné domy vo vlastníctve fyzických osôb postavené do roku 1948 s prevahou nájomných bytov k 1.januáru 1993,
j)	na 15 rokov pamiatkovo chránené domy, domy v mestských pamiatkových rezerváciách ľudovej architektúry a pamiatkových zónach ,rekonštrukciou ktorých sa obnoví alebo rozšíri bytový fond,
2.	Stavby uvedené v ods. 1 písm. a) až h) a  i) sú oslobodené od dane zo stavieb, len ak sa nevyužívajú na podnikateľskú alebo inú zárobkovú činnosť, alebo na prenájom. Ak sa podmienky na oslobodenie od dane zo stavieb vzťahujú na časť stavby, od dane je oslobodená len táto časť. Ak sa stavba alebo jej časť využíva na podnikateľskú alebo inú zárobkovú činnosť alebo na prenájom len časť roka, podmienka na oslobodenie nie je splnená v celom zdaňovacom období. Podmienka na oslobodenie pre celú stavbu podľa odseku 1 písm. g) zákona nie je splnená aj vtedy, keď sa na podnikateľskú alebo inú zárobkovú činnosť alebo na prenájom využíva len jej časť. Prijímanie úplnej alebo čiastočnej úhrady vynaložených nákladov za poskytnuté sociálne služby od príjemcu pri poskytovaní sociálnych služieb právnickými osobami alebo fyzickými osobami podľa osobitného predpisu sa na účely tohto zákona nepovažuje za zárobkovú činnosť. 
3.	Oslobodenie podľa ods. 1 písm. h) sa vzťahuje len na osobu, ktorej bol majetok vrátený ako oprávnenej osobe podľa osobitných predpisov.

§ 10

Základ dane

1.	Základom dane zo stavieb je celková výmera zastavaných plôch v m2 dani podliehajúcich to podľa stavu k 1. januáru zdaňovacieho obdobia. Zastavanou plochou sa rozumie pôdorys stavby na úrovni najrozsiahlejšej nadzemnej časti stavby. Na zmeny, ktoré nastanú počas zdaňovacieho obdobia vo výmere zastavaných plôch sa neprihliada okrem prípadov podľa § 9 ods. 2.

§ 11

Sadzba dane

1.	Základná ročná sadzba dane je za každý aj začatý m2 zastavanej plochy : 
a)	za stavby na bývanie a za ostatné stavby tvoriace príslušenstvo hlavnej stavby v k. ú. Žilina      a pričlenených  obciach ........................................................................... 1,– Sk/m2 x 4,0 koef.
b)	za stavby pôdohospodárskej produkcie, skleníky, stavby využívané na skladovanie vlastnej pôdohospodárskej produkcie s výnimkou stavieb na skladovanie inej ako vlastnej pôdohospodárskej produkcie, stavby  a vodné hospodárstvo s výnimkou stavieb na skladovanie a administrat. ....................................................................... 1,– Sk/m2 x 4,0 koef.
c)	 stavby rekreačných a záhradkárskych chát a domčekov na individuálnu rekreáciu 3,- Sk/m2 správca dane zvýšil o 50 % ................................................................... 4,50 Sk/m2 x 4,0 koef.  
d)	za samostatne stojace garáže a za samostatné stavby hromadných garáži a stavby určené alebo používané na tieto účely postavené mimo obytných domov 4,- Sk/m2 správca dane zvýšil o 50 % ........................................................................................... 6,– Sk/m2 x 4,0 koef.
e)	za stavby priemyselné a stavby slúžiace energetike, stavby slúžiace stavebníctvu, vrátane stavieb tvoriacich súbor stavieb s výnimkou stavieb na skladovanie a admin.  5,- Sk správca dane zvýšil o 100 % .............................................................................. 10,– Sk/m2 x 4,0 koef.
f)	za stavby na ostatnú podnikateľskú a zárobkovú činnosť, skladovanie a administratívu pri administratívnych budovách, ktoré slúžia aj na iné účely sa uplatí táto sadzba dane, ak sa budova využíva prevážne na admin. účely 10,– Sk/m2 správca dane zvýšil o 150 % ............................................................................................................... 25,– Sk/m2 x 4,0 koef.
g)	ostatné stavby 3, Sk/m2 správca dane zvýšil o 100 %............................. 6,– Sk/m2 x 4,0 koef.                                                
2.	Základné sadzby dane podľa ods. l sa zvyšujú pri viacpodlažných stavbách o 0,75 Sk/m2 za  každé ďalšie nadzemné podlažie.
3.	Sadzba určená podľa odst. l písm . a  ) až g) prípadne zvýšená podľa odst. 2 sa v meste, ktoré je sídlom kraja a v priľahlých obciach násobí koeficientom 4,0 .
4.	Daň vypočítaná podľa § 10, § 11  podľa  odsekov 1 až 3 sa zvýši o 10,– Sk za každý m2 podlahovej plochy:
a)	bytov, nebytových priestorov a garáži v stavbách na bývanie,
b)	stavieb rekreačných a záhradkárskych chát a domčekov na individuálnu rekreáciu,
c)	samostatne stojacich garáži, stavieb hromadných garáži a stavieb určených alebo používaných na tieto účely, ktoré sú postavené mimo stavieb na bývanie, slúžiacej na podnikateľskú činnosť, inú zárobkovú činnosť, alebo skladovanie, administratívu alebo na prenájom s výnimkou pôdohospodárskej produkcie.
5.	Pri stavbách uvedených v ods. 1 písm. b), e), f), ktoré slúžia na viaceré účely sa použije sadzba dane ktorá zodpovedá podnikateľskej činnosti vykonávanej na prevažnej časti podlahovej plochy nadzemnej časti stavby. Pri rovnakom pomere podlahovej plochy sa použije vyššia z príslušných sadzieb. Pri určovaní príslušnej sadzby dane podľa § 11 ods. 1 písm. b), e), a f) je rozhodujúca produkcia vykonávaná v uvedených stavbách podľa osobitného predpisu.   

Príklad:
•	u jednoposchodového domu alebo domu s manzardou so zastavanou plochou 100 m2 (koef. 4,0 mesto sídl. kraja.) sa daň vypočíta takto:
1,–  + (1 x 0,75) = 1,75 (sadzba na 1m2) x 100 (zastavaná plocha) x 4,0 (koef. mesta) = 700,– Sk 
•	u jednoposchodovej administratívnej budovy so zastavanou plochou 500 m2 (koef. 4,0 mesto sídl. kraja) sa daň vypočíta takto:
25,75 (sadzba za 1m2) x 500 (zastavaná plocha) x 4,0 (koef.  mesta) = 51500,– Sk.   
•	u samostatne stojacej garáže so zastavanou plochou 20 m2 /koef.  4,0 mesto sídl. kraja/sa daň vypočíta takto: 
6,– Sk (sadzba za 1 m2) x 20 (zastavaná plocha) x 4,0 (koef.  mesta) = 480,– Sk.

Daň z bytov

§ 11a

Daňovníci

1.	Daňovníkom dane z bytov je vlastník bytu, vlastník nebytového priestoru v bytovom dome alebo správca majetku vo vlastníctve štátu alebo správca majetku vo vlastníctve mesta
2.	Ak sú byty, spoločné časti bytového domu a spoločné zariadenia bytového domu v spoluvlastníctve viacerých daňovníkov, daňovníkom dane z bytov je každý spoluvlastník podľa výšky svojho spoluvlastníckeho podielu . Ak sa spoluvlastníci dohodnú , daňovníkom dane z bytov je jeden z nich a ostatní spoluvlastníci za daň ručia do výšky svojho spoluvlastníckeho podielu.

§ 11b

Predmet dane

Predmetom dane z bytov v bytovom dome, v ktorom aspoň jeden byt alebo nebytový priestor nadobudli do vlastníctva fyzické osoby alebo právnické osoby sú: 
a)	byty a nebytové priestory 
b)	spoločné časti bytového domu alebo spoločné zariadenia byt. domu alebo ich častí, len ak sa využívajú na podnikateľskú činnosť, inú zárobkovú činnosť alebo na prenájom.

§ 11c

Oslobodenie od dane

1.	Od dane z bytov sú oslobodené na 5 rokov byty v bytovom dome od roku nasledujúceho po nadobudnutí vlastníctva bytu podľa osobitného predpisu. Oslobodenie sa vzťahuje len na prvého vlastníka .
2.	Od dane z bytov sú oslobodené byty alebo ich častí a nebytové priestory, ktoré slúžia na pracovnú rehabilitáciu a rekvalifikáciu občanov so zmenenou pracovnou schopnosťou a byty alebo ich častí a nebytové priestory užívané právnickými osobami a fyzickými osobami na poskytovanie sociálnej starostlivosti a soc. služieb.
3.	Byty a nebytové priestory uvedené v ods. 1 a 2 sú oslobodené od dane len ak sa nevyužívajú na podnikateľ. činnosť,  inú zárobkovú činnosť alebo na prenájom. Podmienka na oslobodenie od dane z bytov nie je splnená v celom zdaňovacom období, v ktorom sa byt alebo jeho časť využíva na podnikateľskú činnosť, inú zárobkovú činnosť alebo na prenájom a to aj len časť roka. 

§ 11d

Základ dane

Základom dane z bytov je celková výmera podlahovej plochy v m2 podliehajúca dani.

§ 11e

Sadzba dane

1.	Základná ročná sadzba dane z bytov je za každý aj začatý m2 podlahovej plochy bytu ....................................................................................................................... 1,– Sk/m2 x 4,0 koef.
2.	Sadzba dane určená podľa ods. 1 sa násobí v meste, ktoré je sídlom kraja koef. 4,0.
3.	Daň vypočítaná podľa § 11d a § 11e ods.1 až 3 sa zvýši o 10,– Sk za každý m2 podlahovej plochy bytu a nebytového priestoru v bytovom dome, spoločných častí byt. domu, ktoré sa využívajú na podnikateľ. činnosť a inú zárobkovú činnosť alebo prenájom.

§ 12

Daňové úľavy

Správca dane poskytne po individuálnom posúdení daňovú úľavu na :
1.	Pozemky - podľa zák.č.317/93 Z. z.v znení neskorších predpisov v § 12 ods.1 poskytne daňovú úľavu zníženú o 50 % zo základu dane. Daňovú úľavu poskytne len na základe vyjadrenia príslušného orgánu štátnej správy, rozhodnutím ktorého bolo hospodárske využívanie pozemku obmedzené .
2.	Správca dane podľa miestnych podmienok poskytne daňovú úľavu na pozemky ,ktorých vlastníkmi sú sociálne odkázaní občania, alebo občania starší ako 70 rokov ak tieto pozemky slúžia výhradne na ich osobnú potrebu.  Správca dane podľa miestnych podmienok poskytne daňovú úľavu na pozemky s výnimkou pozemkov v zastavanej časti obce, až na 5 rokov nasledujúcich po roku, v ktorom začali vykonávať a aj vykonávajú samostatne hospodáriaci roľníci poľnohospodársku výrobu ako svoju hlavnú činnosť.  
3.	Stavby obytných domov a bytov: 
a)	v ktorých bol zmenený systém vykurovania v priebehu kalendárneho roka z pevných palív na plyn alebo elektrickú energiu znížením o 50 % zo základu dane od nasledujúceho kalendárneho roka na 5 rokov,
b)	v ktorých využitie je obmedzené z dôvodu rozsiahlej rekonštrukcie (vydaním stavebného povolenia príslušným stavebným úradom) znížením o 50 % základu dane,
c)	vo vlastníctve sociálne odkázaných občanov bývajúcich samostatne resp. s nezaopatrenými deťmi. Žiadateľ o úľavu doloží doporučenie tunajšieho Mestského úradu - sociálneho oddelenia na základe ktorého sa daň zo stavieb znížiť o 50 % zo základu dane. Návrh na daňovú úľavu je potrebné každoročne obnoviť,
d)	občanov starších ako 70 rokov samostatne bývajúcich znížiť o 30% zo základu dane, ktoré slúžia  na ich trvalé bývanie,
e)	v ktorom trvalé býva samostatne vlastník, držiteľ preukazu ZŤP a ZŤP/S alebo manželia z ktorých jeden je držiteľom tohto preukazu. Mesačný príjem na samostatne bývajúcu osobu nesmie presiahnuť čiastku 4210,– Sk a u dvojice 7150,– Sk. Základ dane zo stavieb sa zníži o 30% pre rok 2004. Žiadateľ predloží potvrdenie o všetkých príjmoch bývajúcich osôb,
f)	ktorých vlastníkmi sú samostatne bývajúci čiastočne alebo úplne bezvládni občania, zníži sa daň zo stavieb o 50 % zo základu dane na príslušný rok.
4.	Súbeh daňových úľav sa poskytuje občanovi do výšky 50 % zo základu dane.
5.	Ak žiadateľ o daňovú úľavu podľa predchádzajúceho ods. 2 vykonáva zárobkovú a podnikateľskú činnosť alebo prenájom nemá nárok na daňovú úľavu.
6.	Doklady preukazujúce dôvody na poskytnutie úľavy predloží daňovník správcovi dane do 31. januára príslušného roka. (U samostatne bývajúcich občanov nad 70 rokov doložiť čestným prehlásením.) Ostatné úľavy na základe písomnej žiadosti podliehajú v zmysle zák. č. 145/1995 Zb. – správnemu poplatku.
7.	Každú zmenu, ktorá má vplyv na poskytnutú daňovú úľavu je povinný daňovník oznámiť správcovi dane.

§13

Správa dane

1.	Správu dane z pozemkov, dane zo stavieb a dane z bytov vykonáva mesto na ktorom území sa nehnuteľnosť nachádza.
2.	Kontrolu nad dodržiavaním tohto zákona u správcov dane vykonáva Daňové riaditeľstvo Slovenskej republiky.

§ 13a

Rozpočtové určenie dane

      Výnos dane z nehnuteľností je príjmom rozpočtu správcu tejto dane.

§ 14

Vznik a zánik daňovej povinnosti

1.	Pre vznik alebo zánik daňovej povinnosti (§ 16 a 19) je rozhodujúci stav k 1. januáru zdaňovacieho obdobia. Na zmeny skutočností rozhodujúcich pre daňovú povinnosť, ktoré nastanú v priebehu zdaňovacieho obdobia sa neprihliada s výnimkou prípadov podľa § 4 ods. 2, § 9 ods. 2 a § 11c ods. 2.
2.	Fyzická osoba alebo právnická osoba, ktorej vzniká alebo zaniká daňová povinnosť podľa odseku 1, je povinná do 30 dní oznámiť tieto skutočnosti správcovi dane odo dňa, keď tieto skutočnosti nastali.

§ 15

Zdaňovacie obdobie

      Zdaňovacím obdobím je kalendárny rok.

§ 16

Daňové priznanie

1.	Daňové priznanie k dani z nehnuteľností (ďalej len priznanie) je daňovník povinný podať Mestskému úradu v Žiline do 31. januára bežného zdaňovacieho obdobia, ktoré podáva iba daňovník ktorému vznikne daňová povinnosť k dani alebo u ktorého nastali zmeny v okolnostiach rozhodujúcich na vyrubenie dane. 
2.	Ak pozemok, stavba, byt a nebytový priestor v bytovom dome, spoločné časti bytového domu a spoločné zariadenia bytového domu alebo ich častí v spoluvlastníctve viacerých osôb § 2 ods. 5, § 7 ods. 3, § 11a ods. 2 priznanie podá každá fyzická a právnická osoba. Ak sa spoluvlastníci dohodnú priznanie podá ten ktorého dohodou určili spoluvlastníci, pričom túto skutočnosť musia písomne oznámiť správcovi dane do 31. januára.
3.	Daňovník je povinný v priznaní uviesť všetky okolnosti rozhodujúce pre výpočet dane a daň si sám vypočítať. Daňovník , ktorým je fyzická osoba, je povinný uviesť aj meno, priezvisko, titul, adresu trvalého pobytu , rod. číslo a daňovník , ktorým je právnická osoby alebo fyzická osoba, ktorá je podnikateľom, je povinný uviesť aj obchodné meno ,identifikačné číslo organizácie a sídlo. Súčastne je daňovník  povinný vyplniť všetky údaje podľa daňového priznania. Osobné údaje podľa tohto odseku sú chránené osobitným zákonom č. 428/2002 – ochrana osobných údajov.
4.	Daňovník uplatňuje nárok na oslobodenie od dane zo stavieb podľa § 9 ods. 1 písm. g) až j)  a od dane z bytov podľa § 11c ods. 1 v daňovom priznaní, počínajúc tým zdaňovacím obdobím, na ktoré mu prvýkrát vzniká nárok na oslobodenie od dane, najneskôr v lehote na podanie daňového priznania na toto zdaňovacie obdobie. V zdaňovacom období, v ktorom si daňovník prvý krát  nárok na oslobodenie v daňovom priznaní neuplatní, správca dane je povinný vyrúbiť daň , pričom zákonom určená lehota na oslobodenie aj v tomto  zdaňovacom období plynie. 
5.	Daňovník uplatňuje nárok na oslobodenie dane z pozemkov podľa § 4 ods.1 písm. d) až f), ch) až m), od dane zo stavieb podľa § 9 ods. 1 písm. d) až f) a od dane z bytov podľa § 11c ods. 2 v daňovom priznaní v tom zdaňovacom období, na ktoré mu prvý krát vzniká nárok na oslobodenie od dane pozemkov, od dane zo stavieb a od dane z bytov, najneskôr v lehote na podanie  daňového priznanie na toto zdaňovacie obdobie.
6.	Ak zaniknú podmienky na oslobodenie od dane podľa § 4 ods. 2, § 9 ods. 2 a § 11c ods. 1 a 2 v priebehu roka, daňovník  je povinný podať daňové priznanie do 30 dní od zániku oslobodenia.      

§ 18

Vyrúbenie dane

1.	Daň z pozemkov, daň zo stavieb a daň z bytov vyrubí správca dane každoročne do 15. marca bežného zdaňovacieho obdobia podľa stavu k 1. januáru.
2.	Ak zaniknú podmienky na oslobodenie od dane podľa § 4 ods. 2 § 9 ods. 2 § 11c ods. 2 v priebehu roka správca dane vyrubí za toto zdaňovacie obdobie daň do 30 dní po podaní priznania.
3.	Pri dohode spoluvlastníkov správca dane vyrubí daň tomu spoluvlastníkovi, ktorý na základe ich dohody podal priznanie podľa § 16 zák.
4.	Daň sa vyrubuje platobným výmerom, ktorého vzor vydalo Ministerstvo financií SR. V platobnom výmere je správca dane povinný u fyzickej osoby uviesť aj meno, priezvisko, titul, adresu trvalého pobytu, rod. číslo a u právnickej osoby alebo u fyzickej osoby, ktorá je podnikateľom aj obchodné meno identifikačné číslo organizácie a sídlo. 

§ 19

Platenie dane

1.	Vyrúbená daň z nehnuteľností  je splatná: 
a)	ak ide o daňovníka prevádzkujúceho pôdohospodársku produkciu v troch splátkach a to 20 % dane do 30. júna, 30 % dane do 30. septembra a 50 % dane do 30. novembra bežného roka,
b)	v ostatných prípadoch v štyroch rovnakých splátkach a to najneskôr do  31. marca, 30. júna, 30. septembra a 30. novembra bežného roka za ktorý sa daň vyrubuje.
2.	Ak ročná daň vyrúbená fyzickej osobe nepresahuje 500,– Sk a právnickej osobe 5000,– Sk je splatná naraz do 31. marca.
3.	Daň možno zaplatiť naraz aj vtedy, ak je vyššia ako je uvedené v predchádzajúcom odseku.

§ 21

Splnomocňovacie ustanovenia

1.	Vláda Slovenskej republiky môže nariadením vykonať opatrenia na odstránenie nezrovnalosti a tvrdosti , ktoré by mohli z tohto zákona vzniknúť pre určité oblasti, skupiny daňovníkov alebo nehnuteľností.

§ 22

1.	Na byty a nebytové priestory v bytovom dome, spoločné časti bytového domu a spoločné zariadenia bytového domu, ktoré sa nadobudli do vlastníctva pred 1. januárom 1998, sa vzťahuje tretia časť tohto zákona. Do doby oslobodenia podľa § 11c ods. 1 sa započítava doba oslobodenia podľa § 9 ods. 1 písm. h.
2.	Na skutočností, ktoré nastali pred účinnosťou tohto zákona sa vzťahujú skoršie predpisy.

§ 23

Záverečné ustanovenia

1.	Daň z nehnuteľností podľa tohto nariadenia sa vyrubí na rok 2004. V nasledujúcich zdaňovacích obdobiach vydáva s účinnosťou  od 1. januára Všeobecné záväzné nariadenie mesta, len ak sa zmenia sadzby dane z pozemkov, stavieb, bytov, koeficienty alebo sa upravujú úľavy.
2.	Na skutočností, ktoré nastali do 31. decembra 2003 sa vzťahujú doterajšie predpisy, ak podľa doterajších predpisov daňovník uplatnil nárok na oslobodenie od dane z pozemkov, dane zo stavieb a dane z bytov a oslobodenie trvá aj po 1. januári 2004, postupuje sa podľa § 16 tohto nariadenia v znení účinnom od 1. januára 2004. 
Konanie vo veciach dane z nehnuteľností upravuje zákon SNR č. 511/1992 Zb. zákonov v znení neskorších zmien .
Ruší sa Všeobecné záväzné nariadenie č. 4/2002 o dani z nehnuteľností.
Toto všeobecne záväzné nariadenie bolo prerokované na zasadnutí Mestského zastupiteľstva v Žiline dňa 15. 12. 2003. Nadobúda platnosť 15-tym dňom od jeho zverejnenia na úradnej tabuli mesta, t. j. 30. 12. 2003.

Ing. Miroslav Adámek, v. r.                                                                         Ing. Ján Slota, v. r.
              prednosta                                                                                                  primátor